GUNKUL ปิดดีลซื้อ “โซลาร์ฟาร์ม” เวียดนาม 60 MW มูลค่า 1.87 พันลบ. พร้อมรับรู้รายได้ทันที!
GUNKUL ปิดดีลซื้อ “โซลาร์ฟาร์ม” เวียดนาม 60 MW มูลค่า 1.87 พันลบ. พร้อมรับรู้รายได้ทันที!
GUNKUL ปิดดีลซื้อ “โซลาร์ฟาร์ม” เวียดนาม 60 MW มูลค่า 1.87 พันลบ. พร้อมรับรู้รายได้ทันที!
7 ก.พ. 2563

บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า เมื่อวันที่ 4 ก.พ. บริษัท ไบร์ท กรีน พาวเวอร์ จำกัด ซึ่งเป็นบริษัทย่อยได้เข้าลงทุนในโครงการโรงไฟฟ้าพลังงานแสงอาทิตย์ จำนวน 2 โครงการขนาด รวม 60 เมกะวัตต์ (MW) ในเวียดนาม ได้แก่ โครงการ Tri Viet 1 Solar Power Plant และ โครงการ Bach Khoa A Chau 1 Solar Power Plant (โครงการฯ) ในจังหวัด Tay Ninh
โดยเข้าซื้อหุ้นทั้งหมดของบริษัท Singapore An Yang Pte. Ltd. (An Yang) และ Singapore Yun Yang Pte. Ltd. (Yun Yang) ซึ่งเป็นผู้ถือหุ้น (ultimate shareholders) ของโครงการฯ ด้วยมูลค่าการลงทุนรวม 60.6 ล้านเหรียญสหรัฐ หรือคิดเป็น 1.87 พันล้านบาท
ทั้งนี้ บริษัทจะได้รับการสนับสนุนเงินกู้จากสถาบันการเงินแห่งหนึ่ง ร่วมกับเงินลงทุนของบริษัทบางส่วนเพื่อใช้ลงทุนในโครงการ
สำหรับ An Yang และ Yun Yang ลงทุนในโครงการโรงไฟฟ้าพลังงานแสงอาทิตย์ Tri Viet 1 และ Bach Khoa A Chau 1 ในประเทศเวียดนาม ซึ่งเป็นผู้ผลิตและจำหน่ายไฟฟ้าจากพลังงานแสงอาทิตย์ให้กับ Vietnam Electricity (EVN) ซึ่งเป็นไปตามสัญญาซื้อขายไฟฟ้าจำนวน 2 สัญญา ขนาดรวม 60 เมกะวัตต์ติดตั้ง โดยมีอัตรารับซื้อไฟฟ้าในรูปแบบ Feed-in Tariff ที่ 0.0935 เหรียญสหรัฐ/หน่วย เป็นระยะเวลา 20 ปี และได้เริ่มจำหน่ายไฟฟ้าในเชิงพาณิชย์แล้วเมื่อวันที่ 28 พ.ค.62
อย่างไรก็ตาม บริษัทเห็นว่าการลงทุนในกิจการโรงไฟฟ้าพลังงานแสงอาทิตย์ในประเทศเวียดนาม ซึ่งเริ่มจำหน่ายไฟฟ้าในเชิงพาณิชย์แล้วนั้น นอกจากจะเป็นการขยายฐานการดำเนินงานของบริษัทในภูมิภาคเอเชียตะวันออกเฉียงใต้แล้ว ยังเป็นการส่งเสริมการเติบโตของบริษัททั้งในด้านสินทรัพย์และผลประกอบการ โดยบริษัทสามารถรับรู้รายได้และผลตอบแทนจากการประกอบกิจการโรงไฟฟ้าดังกล่าวได้ทันทีหลังเข้าลงทุน
สำหรับการเข้าลงทุนในโครงการโรงไฟฟ้าพลังงานแสงอาทิตย์ในประเทศเวียดนามครั้งนี้ นับเป็นการการดำเนินงานตามนโยบายของบริษัทในการก้าวขึ้นสู่ความเป็นผู้นำ และมีส่วนร่วมสำคัญในการผลักดันให้เกิดโรงไฟฟ้าจากพลังงานทดแทนทั้งในและต่างประเทศ ซึ่งบริษัทเล็งเห็นว่าเป็นกลุ่มธุรกิจที่มีศักยภาพในการเติบโตสูง และมีความเสี่ยงจากการดำเนินงานต่ำ ตลอดจนสามารถสร้างแหล่งที่มาของรายได้ให้แก่กลุ่มบริษัทได้อย่างมั่นคงและต่อเนื่องในระยะยาว